En 49-årig mand blev natten til lørdag frarøvet et større pengebeløb ved et gaderøveri i Aalborg.

To mænd på 19 og 20 år blev lørdag eftermiddag varetægtsfængslet frem til 9. januar, sigtet for røveri og grov vold. Røveriet blev anmeldt natten til lørdag 03.34, og blev begået mod en 49-årig mand på J.F. Kennedys Plads i Aalborg. Her truede truede gerningsmændene manden med en kniv, og fik ham derved til at udlevere et beløb, som politiet betegner som et efter omstændighederne større pengebeløb. Nordjyllands Politi anholdt i alt tre mænd i forbindelse med røveriet. Den tredje, en 32-årig mand, fik opretholdt anholdelsen i 3x24 timer. De to varetægtsfængslede har kæret kendelsen til Vestre Landsret.